事君盡忠行
作者：釋文珦
朝代：宋

paragraphs: 爲子當盡孝，事君當盡忠。
凡人不知此，斯與犬豕同。
臣子固貞亮，君父或顓蒙。
乃知守忠孝，亦繫於遭逢。
比干忠以戮，申生孝而終。
忠戮得稱仁，孝終宜曰恭。
古今每如此，片言安可窮。
炳然垂竹帛，于以開盲聾。
所遭雖若彼，力行誠在躬。
於焉二本立，足爲百行宗。
忠孝苟純至，聞望當昭融。
此理亙萬世，來者能無從。